CELEX: 32022D0393
Language: mt
Date: 2022-03-03 00:00:00
Title: Deċiżjoni tal-Kunsill (UE) 2022/393 tat-3 ta’ Marzu 2022 dwar il-pożizzjoni li għandha tittieħed, f’isem l-Unjoni Ewropea, fil-65 sessjoni tal-Kummissjoni dwar id-Drogi Narkotiċi fir-rigward taż-żieda ta’ tliet sustanzi mal-lista tas-sustanzi fit-Tabella I tal-Konvenzjoni tan-Nazzjonijiet Uniti kontra t-Traffiku Illeċitu ta’ Drogi Narkotiċi u Sustanzi Psikotropiċi

9.3.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 79/36
               
            
         DEĊIŻJONI TAL-KUNSILL (UE) 2022/393
         tat-3 ta’ Marzu 2022
         dwar il-pożizzjoni li għandha tittieħed, f’isem l-Unjoni Ewropea, fil-65 sessjoni tal-Kummissjoni dwar id-Drogi Narkotiċi fir-rigward taż-żieda ta’ tliet sustanzi mal-lista tas-sustanzi fit-Tabella I tal-Konvenzjoni tan-Nazzjonijiet Uniti kontra t-Traffiku Illeċitu ta’ Drogi Narkotiċi u Sustanzi Psikotropiċi
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Konvenzjoni tan-Nazzjonijiet Uniti kontra t-Traffikar Illeċitu ta’ Drogi Narkotiċi u Sustanzi Psikotropiċi tal-1988 (il-“Konvenzjoni”) ġiet konkluża mill-Unjoni permezz tad-Deċiżjoni tal-Kunsill 90/611/KEE (1) u daħlet fis-seħħ fil-11 ta’ Novembru 1990.
                  
               
                     (2)
                  
                  
                     Skont l-Artikolu 12(2) sa (7) tal-Konvenzjoni, jistgħu jiżdiedu sustanzi fit-Tabelli tal-Konvenzjoni li jelenkaw il-prekursuri tad-droga.
                  
               
                     (3)
                  
                  
                     Waqt il-65 sessjoni, li ser issir fi Vjenna mill-14 sat-18 ta’ Marzu 2022, il-Kummissjoni dwar id-Drogi Narkotiċi għandha tadotta deċiżjoni dwar iż-żieda ta’ tliet sustanzi mat-Tabella tal-Konvenzjoni.
                  
               
                     (4)
                  
                  
                     Skont il-valutazzjoni tal-Bord Internazzjonali għall-Kontroll tan-Narkotiċi, tliet sustanzi, jiġiferi 4-AP, 1-boc-4-AP u norfentanil huma ta’ spiss użati fil-manifattura ille`ita tal-fentanil u huma adattati ferm għall-manifattura illeċita tal-fentanil u ta’ għadd ta’ analogi tal-fentanil, li huma oppjojdi sintetiċi qawwija ħafna. Hemm evidenza li l-volum u l-firxa tal-manifattura illeċita tal-fentanil u tal-analogi tal-fentanil joħolqu problemi serji ta’ saħħa pubblika u soċjali. Għaldaqstant huwa ġustifikat it-tqegħid tas-sustanzi 4-AP, 1-boc-4-AP u norfentanil taħt kontroll internazzjonali.
                  
               
                     (5)
                  
                  
                     Fit-2 ta’ Frar 2022 il-Bord Internazzjonali għall-Kontroll tan-Narkotiċi irrakkomanda li l-Kummissjoni dwar id-Drogi Narkotiċi żżid is-sustanzi 4-AP, 1-boc-4-AP u norfentanil mat-Tabella I tal-Konvenzjoni.
                  
               
                     (6)
                  
                  
                     Il-fentanil u s-sustanzi analogi tal-fentanil manifatturati b’mod illeċitu kkawżaw problemi sinifikanti ta’ saħħa pubblika u soċjali f’ċerti Stati Membri.
                  
               
                     (7)
                  
                  
                     Id-deċiżjoni dwar iż-żieda ta’ sustanzi mat-Tabella I tal-Konvenzjoni taqa’ taħt il-kompetenza esklużiva tal-Unjoni. L-Unjoni għandha status ta’ osservatur fi ħdan il-Kummissjoni dwar id-Drogi Narkotiċi, u minnha 12-il Stat Membru tal-Unjoni huma membri tagħha bi dritt għall-vot.
                  
               
                     (8)
                  
                  
                     Jixraq li tiġi stabbilita l-pożizzjoni li għandha tittieħed f’isem l-Unjoni fil-Kummissjoni dwar id-Drogi Narkotiċi, billi d-deċiżjoni ta’ dik il-Kummissjoni ser tkun vinkolanti għall-Unjoni u tista’ tinfluwenza b’mod deċiżiv il-kontenut tal-li[i tal-Unjoni, jiġifieri r-Regolament (KE) Nru 273/2004 tal-Parlament Ewropew u tal-Kunsill (2) u r-Regolament tal-Kunsill (KE) Nru 111/2005 (3).
                  
               
                     (9)
                  
                  
                     Il-pożizzjoni tal-Unjoni jenħtieġ li tiġi espressa mill-Istati Membri tal-Unjoni li huma membri tal-Kummissjoni dwar id-Drogi Narkotiċi, li jaġixxu b’mod konġunt fl-interess tal-Unjoni.
                  
               
                     (10)
                  
                  
                     Il-pożizzjoni li għandha tittieħed f’isem l-Unjoni fil-Kummissjoni dwar id-Drogi Narkotiċi jenħtieġ li tkun li jiżdiedu s-sustanzi 4-AP, 1-boc-4-AP u norfentanil mat-Tabella I tal-Konvenzjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-65 sessjoni tal-Kummissjoni dwar id-Drogi Narkotiċi li ser issir mill-14 sat-18 ta’ Marzu 2022 għandha tkun li jiżdiedu s-sustanzi li ġejjin mat-Tabella I tal-Konvenzjoni:
            
                        (a)
                     
                     
                        4-AP;
                     
                  
                        (b)
                     
                     
                        1-boc-4-AP; u
                     
                  
                        (c)
                     
                     
                        norfentanil.
                     
                  
         
            Artikolu 2
            Il-pożizzjoni stabbilita fl-Artikolu 1 għandha tiġi espressa mill-Istati Membri tal-Unjoni li huma membri tal-Kummissjoni dwar id-Drogi Narkotiċi, li jaġixxu b’mod konġunt fl-interess tal-Unjoni.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-3 ta’ Marzu 2022.
            
               
                  Għall-Kunsill
               
               
                  Il-President
               
               G. DARMANIN
            
         
         
            (1)  Id-Deċiżjoni tal-Kunsill 90/611/KEE tat-22 ta’ Ottubru 1990 fir-rigward tal-konklużjoni, f’isem il-Komunità Ekonomika Ewropea, tal-Konvenzjoni tan-Nazzjonijiet Uniti Kontra t-Traffiku Illeċitu ta’ Drogi Narkotiċi u Sustanzi Psikotropiċi (ĠU L 326, 24.11.1990, p. 56).
         
            (2)  Ir-Regolament (KE) Nru 273/2004 tal-Parlament Ewropew u tal-Kunsill tal-11 ta’ Frar 2004 dwar prekursuri tad-droga (ĠU L 47, 18.2.2004, p. 1)–.
         
            (3)  Ir-Regolament tal-Kunsill (KE) Nru 111/2005 tat- 22 ta’ Diċembru 2004 li jistabbilixxi regoli għall-monitoraġġ ta’ kummerċ fil-prekursuri ta’ drogi bejn il-Komunità u pajjiżi terzi (ĠU L 22, 26.1.2005, p. 1).